РЕПУБЛИКА СРБИЈА

Предшколска установа ''Полетарац''

БРОЈ: 62/24

ДАТУМ: 31. 1. 2024.

Ж А Г У Б И Ц А

**ПРЕДШКОЛСКА УСТАНОВА ''ПОЛЕТАРАЦ''**

**ЖАГУБИЦА**



ПРЕДШКОЛСКИ ПРОГРАМ

**Жагубица 2024. године**

# СТРУКТУРА ПРЕДШКОЛСКОГ ПРОГРАМА

Уводне напомене

# Портрет установе

* 1. Локално окружење установе
  2. Организациона структура установе
  3. Култура установе

# Предшколска установа као место реалног програма васпитно-образовног рада

* 1. Програм васпитно-образовног рада са децом као израњајући програм заједничког живљења
  2. Врсте програма и услуга
  3. Физичко окружење као димензија програма

# Предшколска установа као место демократске и инклузивне праксе

* 1. Партнерство са породицом
  2. Повезаност са локалном заједницом
  3. Рад са децом и породицама из осетљивих група
  4. Програм заштите деце од насиља, злостављања и занемаривања
  5. Програм заштите деце од дискриминације
  6. Транзиција и континуитет

# Предшколска установа као место рефлексивне праксе

* 1. Заједница рефлексивне праксе: развој праксе, професионални развој и јавно деловање
  2. Праћење и вредновање остваривања предшколског програма

На основу чл. 58. и чл. 119. Закона о основама система образовања и васпитања *("Сл. гласник РС", бр. 88/2017, 27/2018 – др. закон, 10/2019, 27/2018 – др. Закон, 6/2020, 129/21и 92/23),* чл. 17 Закона о предшколском васпитању и образовању *("Сл. гласник РС", бр. 18/2010, 101/2017, 113/2017 – др. закон, 95/2018 – др. Закон, 10/2019, 86/19 – др. закон, 157/20 – др. закон, 123/21 – др. закон и 129/21)* и чл. 43. Статута предшколске установе ''Полетарац'' Жагубица, Управни одбор на својој седници од 31. 1. 2024. године

доноси:

# ПРЕДШКОЛСКИ ПРОГРАМ

# ПРЕДШКОЛСКЕ УСТАНОВЕ „ПОЛЕТАРАЦ'' ЖАГУБИЦА

**Уводне напомене**

Предшколски програм сачињен је на основу Закона о основама система образовања и васпитања, Закона о предшколском васпитању и образовању и Правилника о основама програма предшколског васпитања и образовања. Заснован је на анализи програмских активности у протеклом периоду, процени ефеката мера за унапређивање квалитета рада, сагледавању потреба породица и деце, специфичностима предшколске установе и потенцијалима локалне заједнице. Заснован на Основама програма предшколског васпитања и образовања, документ представља полазиште за флексибилно прилагођавање и конкретизовање концепције у складу са контекстом групе и вртића. Његова функција је пружање основе за развијање квалитетног реалног програма, усклађеног са специфичностима установе и локалне средине, чији ће главни циљ бити остваривање добробити деце.

# ПОРТРЕТ УСТАНОВЕ

* 1. **Локално окружење**

Општина Жагубица налази се у југоисточном делу Браничевског округа и источном делу Србије, на 170 км југоисточно од Београда, и 83 км од Пожаревца. Захвата горњи део долине Млаве и њених притока па је природно издиференцирана на два котлинска дела, побрђе и планински обод. У општини се, на површини од 760 км2, налази 16 насеља и 15 месних заједница. Густина насељености је око 19 становника на 1 км2, што Жагубицу чини једном од најређе насељених општина у Србији.

Општина Жагубица се граничи са пет општина из три округа од који су Бор, Мајданпек и Петровац удаљени по 46 км док је Деспотовац од Жагубице удаљен 60 км, а Кучево преко Петровца 75 км.

Све наведено чини контекст у којем одрастају деца из Жагубице. Везе са окружењем најпре се остварују у оквирима које одређује породица, да би се, поласком детета у вртић, оно укључило у процесе којима се те везе проширују и даље обогаћују. Ми у предшколској установи се трудимо да све расположиве ресурсе у окружењу (природне, културно-историјске, образовне, рекреативне...) у највећој могућој мери користимо, како бисмо код деце изградили осећање да припадају свом окружењу и да оно припада њима.

* 1. **Организациона структура установе Објекти установе:**

Предшколска установа "Полетарац" обавља своју делатност у једном наменски изграђеном централном објекту у Жагубици и адаптираном објекту у Крепољину.

Мешовите групе деце од 3 године до поласка у школу налазе се у Сигама, Осаници и Лазници при школама, а поред њих верификоване су и групе у Сувом Долу, Близнаку, Крупаји, Милановцу и Јошаници.

## КАПАЦИТЕТ И СТАЊЕ ЦЕНТРАЛНОГ ОБЈЕКТА

(наменски грађен)

|  |  |  |  |  |  |
| --- | --- | --- | --- | --- | --- |
| Ред. Бр. | НАЗИВ ОБЈЕКТА | БР. ГРУПА | БР. ДЕЦЕ | ПОВРШИНА ОБЈЕКТА | ПОВРШИНА ДВОРИШТА |
| 1. | ПОЛЕТАРАЦ  ЖАГУБИЦА | 6 | 110 | 1200 *м2* | 1300 *М*2 |

## АДАПТИРАНИ ПРОСТОРИ

|  |  |  |  |  |  |
| --- | --- | --- | --- | --- | --- |
| Ред. Бр. | НАЗИВ ОБЈЕКТА | БР. ГРУПА | БР. ДЕЦЕ | ПОВРШИНА ОБЈЕКТА | МЕСТО |
| 1. | ЦВЕТИЋ | 3 | 43 | *200 m2* | Крепољин |

|  |  |  |  |  |  |
| --- | --- | --- | --- | --- | --- |
| Ред. Бр. | НАЗИВ ОБЈЕКТА | БР. ГРУПА | КАПАЦИТЕТ | ПОВРШИНА ПРОСТОРА | МЕСТО |
| 1. | ОШ „Моша Пијаде“  Жагубица | 1 | 30 | 90 *м*2 | Суви До |
| 2. | ОШ „Моша Пијаде''  Жагубица | 1 | 20 | 40 *м*2 | Осаница |
| 3. | ОШ „Јован Шербановић“  Крепољин | 1 | 30 | 51,5 *м*2 | Крепољин |
| 4. | ОШ „Јован Шербановић“  Крепољин | 1 | 30 | 56 *м*2 | Милановац |
| 5. | ОШ „Јован Шербановић''  Крепољин | 1 | 20 | 41 *м*2 | Близнак |
| 6. | ОШ „Јован Шербановић“  Лазница | 1 | 30 | 65 *м*2 | Лазница |
| 7. | ОШ „Јован Шербановић“  Крепољин | 1 | 30 | 65 *м*2 | Сиге |

## ОБЈЕКТИ ЗА ПРИПРЕМУ ХРАНЕ

|  |  |  |  |  |
| --- | --- | --- | --- | --- |
| Ред. Бр. | НАЗИВ ПРОСТОРА | ПОВРШИНА | КАПАЦИТЕТ | МЕСТО |
| 1. | Кухиња | 125,17 *м2* | 450 | ЖАГУБИЦА |
| 2. | Кухиња | 20 м2 | 50 | КРЕПОЉИН |

## БРОЈ ГРУПА, БРОЈ ДЕЦЕ

|  |  |  |  |  |
| --- | --- | --- | --- | --- |
| **ГРУПЕ НА ЦЕЛОДНЕВОМ БОРАВКУ** | | **МЕСТО** | **БР. ГРУПА** | **БР. ДЕЦЕ** |
| 1. | ЈАСЛЕНА  (1 -2,5 године) | ЖАГУБИЦА | 1 | 14 |
| 2. | ЈАСЛЕНА  ( 1 – 2 године) | ЖАГУБИЦА | 1 | 11 |
| 3. | ЈАСЛЕНА  ( 1 -3 године ) | КРЕПОЉИН | 1 | 11 |
| 4. | МЛАЂА  (2,5-3,5 године) | ЖАГУБИЦА | 1 | 19 |
| 5. | СРЕДЊА  (3,5-4,5 године) | ЖАГУБИЦА | 1 | 21 |
| 6. | СТАРИЈА  4,5-5,5 година | ЖАГУБИЦА | 1 | 23 |
| 7. | Група ППП-а 5,5-6,5 год. | ЖАГУБИЦА | 1 | 21 |
| 8. | МЕШОВИТА  ( 3 – 5,5 година) | ЖАГУБИЦА | 1 | 22 |
| 9. | МЕШОВИТА  ( 3 – 6,5 ГОДИНА) | КРЕПОЉИН | 1 | 21 |
| 10. | МЕШОВИТА  ( 3 – 6,5 ГОДИНА) | ЛАЗНИЦА | 1 | 16  ( 7 ппп) |
| **УКУПАН БРОЈ ДЕЦЕ НА ЦЕЛОДНЕВОМ БОРАВКУ** | | | **10** | **179** |

|  |  |  |  |  |
| --- | --- | --- | --- | --- |
| **ГРУПЕ НА ПОЛУДНЕВНОМ БОРАВКУ** | | | | |
| **Ред.бр.** | **Назив групе** | **Место** | **Број деце** | |
| 1. | Путујућа група ППП-а  (5,5-6,5 година) | Рибаре  Јошаница,  Изварица,  Вуковац,  Милатовац  Суви До | 3  2  1 мл.  3 ппп+1 мл.  3  4 ппп + 3 мл. | 20 |
| 2. | ППП  ( Објекат ''Цветић'')  КРЕПОЉИН | Крепољин  Крупаја  Медвеђица | 7  2  1 | 10 |
| 3. | ОСАНИЦА  ( 3- 6,5 година) | Осаница | (6 ппп + 14 мл.)  20 | 20 |
| 4. | СИГЕ  ( 3- 6,5 година) | Сиге | (5 ппп + 17 мл.) | 22 |
| **УКУПАН БРОЈ ДЕЦЕ** | | | | **72** |

|  |  |  |  |
| --- | --- | --- | --- |
| **Укупан број група** | **Укупан број деце у ППП-у** | **Укупан број деце млађе од 5,5 година** | **Укупан број деце у Установи** |
| **14** | **64** | **187** | **251** |

У складу са тренутним могућностима и расположивим капацитетима, Установа организује рад за 14 васпитних група деце узраста од 1 године до поласка у школу, јер за боравак деце од 6 месеци немамо услова.

Све групе по насељима су полудневне мешовите, узраста деце од 3 године до поласка у школу, са циљем што већег обухвата деце предшколским васпитањем и образовањем и реализацијом Стратегије развоја предшколског васпитања и образовања на територији Жагубице.

Међутим, однос броја група целодневног и полудневног боравка може да буде променљив и коначно се утврђује након завршеног уписа, у зависности од потреба породица за одређеним обликом боравка. Родитељи се опредељују за целодневни боравак у трајању од 11 сати, или полудневни у трајању од 5 сати.

Рад са децом са сметњама у развоју остварује се у редовним групама, уз организовање подршке (лични пратилац), на основу процене интерресорне комисије. Подршку нам пружа и Центар за социјални рад ( специјални педагог).

# Кадар – структура и број:

Сви кадрови ангажовани за васпитно-образовни рад су квалификовани и стручно оспособљени за рад са децом. Са децом јасленог узраста раде медицинске сестре- васпитачи.

Са децом узраста од 3 године до поласка у школу раде васпитачи са вишом и високом стручном спремом и васпитачи који имају специјализацију. Установа нема педагога и секретара.

# Кадровска структура

|  |  |  |
| --- | --- | --- |
| ***Профил стручности*** | ***Број*** | ***Степен стручне спреме*** |
| Директор | 1 | VI |
| Главни васпитач | 2 | VI |
| Васпитач | 15 | VI |
| Медицинска сестра васпитач | 4 | IV |
| Педагог (50%) | 0 | VII |
| Секретар (50%) | 0 | VII |
| Шеф рачуноводства | 1 | VI |
| Благајник | 1 | IV |
| Кувар/посластичар | 1 | III |
| Сервирка | 1 | V |
| Ложач-домар | 1 | III |
| Спремачица | 2 | НК |
| Возач | 1 | НК |

Одлуком Скупштине општине Жагубица максимални број запослених је 32.

**Језици на којима се остварује васпитно-образовни рад:**

Васпитно-образовни рад остварује на српском језику.

# Култура установе

Наша мисија одређена је вредносним полазиштима „Година узлета“ – основа програма предшколског васпитања и образовања и одсликава оно у шта верујемо и што сматрамо вредним и важним, оно чему, као значајан део живота деце и породица, тежимо. Својим стручним компетенцијама и расположивим ресурсима, у партнерству са породицом, стварамо безбедно, пријатно и подстицајно окружење за боравак деце, код њих подстичемо самосталност, поверење у себе, радозналост, жељу за сазнавањем, креативност и слободу у изражавању мисли и осећања. Перспектива детета је основни покретач у грађењу програма заснованог на интегрисаном учењу и игри.

Градимо културу уважавања и узајамне сарадње и тимски рад. Подстичемо континуиран професионални развој, аутономију, креативност и професионалност и проактивно заступамо интересе деце и породица. Негујемо осећање припадности локалној заједници, толеранцију и поштовање различитости.

1. **ПРЕДШКОЛСКА УСТАНОВА КАО МЕСТО РЕАЛНОГ ПРОГРАМА ВАСПИТНО-ОБРАЗОВНОГ РАДА**
   1. **Програм васпитно-образовног рада са децом као израњајући програм заједничког живљења**

Предшколска установа „Полетарац“ се континуирано развија у правцу демократске, инклузивне и рефлексивне праксе, градећи реални програм у конкретном контексту, заједничким учешћем деце и одраслих.

Усмерени смо да подржимо добробит деце, породице и аутономију, креативност и професионалност практичара. Програм се гради кроз заједничко учешће свих учесника - деце породице и васпитача, у конкретном контексту заједнице којој сви припадамо, полазећи од концепције Основа програма. Програм није унапред прописан, већ је израњајући, јер се односи на конкретну децу, њихове породице и развија се уважавајући специфичности животног окружења породица и вртића.

**Циљ предшколског васпитања и образовања** у односу на дете је подршка добробити детета кроз односе и делање. Наша установа је, вођена овим општим циљем, поставила развојне циљеве који су усмерени на стварање подстицајног окружења за развој и учење деце, грађење квалитетних односа међу децом, одраслима и са локалном заједницом, развијање програма који ће бити заснован на реалним животним искуствима деце и усмерен на ситуације које су за њих смислене, оснаживање рефлексивности и тимског рада практичара и повезивање у истраживачку заједницу која гради квалитет предшколског васпитања и образовања.

Смернице за креирање квалитетног реалног програма налазимо у принципима који су дати у „Годинама узлета“: принцип усмерености на односе, принцип животности, принцип интегрисаности, принцип аутентичности, принцип ангажованоси и принцип партнерства.

**Принципи развијања реалног програма** подржавају грађење и неговање односа уважавања, сарадње, одговорности и заједништва. Заједништво је организовано око смислених ситуација (интегрисаног) учења које израњају из искуства, питања, догађаја, збивања у групи и заједници. Сваки члан заједнице је уважен у својој аутентичности. Негује се индивидуализовани приступ сваком детету, уз подршку деци са сметњама у развоју и деци из других осетљивих група. У развијању програма фокус је на уважавању перспективе деце и породице и повезивању са локалном заједницом.

# Планирање и документовање

Планирање васпитно-образовног процеса настаје и развија се у заједништву деце, родитеља и васпитача. Програм који настаје је смислено повезан са контекстом и истраживањима релевантим деци и одраслима у заједници.

Планирање је тематско или пројектно, засновано на интегрисаном приступу учењу, у коме постоји јединство доживљаја, мисли и делања. Процес планирања је стваралачки (није унапред дат) и одражава реалност живота групе, смислен је заједници и доноси измене у простору и креираним ресурсима. Идеја за тему/пројекат може да проистекне из заједничких искустава која деле деца и одрасли, из дечје игре, из проблематике која заокупља децу, из уочених потреба и запитаности деце и васпитача, из различитих догађаја у вртићу или окружењу. У процес планирања укључени су и родитељи, а васпитач планира места у локалној заједници у којима деца могу да проширују искуства везана за тему или пројекат. Циљ у планирању није долажење до брзог решења, или овладавање специфичним знањима, већ осмишљавање подршке процесу учења засноване на принципима развијања реалног програма.

Документовање омогућава видљивост програма и учења и развоја деце. Видљивост процеса учења је пре свега потребна деци како би могли да посматрају свој напредак у учењу, да договарају и праве претпоставке о будућем смеру истраживања. Сврха документовања је и континуирано грађење квалитета програма кроз критичко преиспитивање и рефлексивни приступ.

# Врсте програма и услуга

Кроз сарадњу са локалном заједницом и родитељима, континуирано се ради на повећавању обухвата деце, видљивости рада установе и промоцији значаја раног развоја.

Васпитно-образовни рад организује се кроз следеће облике рада:

Целодневни

Полудневни

Четворочасовни

Повремени (кратки програми)

Групе обухваћене **целодневним обликом рада** су:

- ЈАСЛЕНА од 1-2.5 године и од 1 -3 године

- МЛАЂА од 2,5-3,5 године

- СРЕДЊА од 3,5- 4-5,године

- СТАРИЈА од 4,5 – 5,5 година

- МЕШОВИТА од 3- 5,5 година

- ЦЕЛОДНЕВНА ППП ГРУПА од 5,5-6,5 година

- МЕШОВИТЕ ЦЕЛОДНЕВНЕ ГРУПЕ у Лазници (од 3 – 6,5) и Крепољину од (3-5,5).

**Полудневни облик:**

- МЕШОВИТЕ ПОЛУДНЕВНЕ ГРУПЕ у Осаници и Сигама (од 3 године до поласка у школу)

- ПРИПРЕМНО ПРЕДШКОЛСКА група у Крепољину ( деца из Крепољина, Крупаје и Медвеђице)

**-** ПУТУЈУЋА ГРУПА (деца која путују до централног објекта у Жагубици из насеља Изварица, Рибаре, Вуковац, Милатовац , Јошаница и деца из Сувог Дола).

У зависности од броја деце и потреба породице ''Путујућа група'' ради четворочасовно и целодневно.

**Кратки програми**

У оквиру реализације Стратегије развоја предшколског васпитања и образовања општине Жагубица, организоваће се активности које ће допринети што већем обухвату деце институционалним васпитањем и образовањем. Обухват деце у Жагубици односи се и на децу из Сувог Дола, Рибара, Јошанице, Изварице, Милатовца, Осанице и Вуковца. У Крепољину кратким програмима била би још обухваћена деца из Близнака, Крупаје, Милановца, Медвеђице, Брезнице и Сига.

**Облици рада са децом**

|  |  |  |  |  |
| --- | --- | --- | --- | --- |
| **ГРУПЕ НА ЦЕЛОДНЕВОМ БОРАВКУ** | | **МЕСТО** | **БР. ГРУПА** | **БР. ДЕЦЕ** |
| 1. | ЈАСЛЕНА  (1 -2,5 године) | ЖАГУБИЦА | 1 | 14 |
| 2. | ЈАСЛЕНА  ( 1 – 2 године) | ЖАГУБИЦА | 1 | 11 |
| 3. | ЈАСЛЕНА  ( 1 -3 године ) | КРЕПОЉИН | 1 | 11 |
| 4. | МЛАЂА  (2,5-3,5 године) | ЖАГУБИЦА | 1 | 19 |
| 5. | СРЕДЊА  (3,5-4,5 године) | ЖАГУБИЦА | 1 | 21 |
| 6. | СТАРИЈА  4,5-5,5 година | ЖАГУБИЦА | 1 | 23 |
| 7. | Група ППП-а 5,5-6,5 год. | ЖАГУБИЦА | 1 | 21 |
| 8. | МЕШОВИТА  ( 3 – 5,5 година) | ЖАГУБИЦА | 1 | 22 |
| 9. | МЕШОВИТА  ( 3 – 6,5 ГОДИНА) | КРЕПОЉИН | 1 | 21 |
| 10. | МЕШОВИТА  ( 3 – 6,5 ГОДИНА) | ЛАЗНИЦА | 1 | 16  ( 7 ппп) |
| **УКУПАН БРОЈ ДЕЦЕ НА ЦЕЛОДНЕВОМ БОРАВКУ** | | | **10** | **179** |

|  |  |  |  |  |
| --- | --- | --- | --- | --- |
| **ГРУПЕ НА ПОЛУДНЕВНОМ БОРАВКУ** | | | | |
| **Ред.бр.** | **Назив групе** | **Место** | **Број деце** | |
| 1. | Путујућа група ППП-а  (5,5-6,5 година) | Рибаре  Јошаница,  Изварица,  Вуковац,  Милатовац  Суви До | 3  2  1 мл.  3 ппп+1 мл.  3  4 ппп + 3 мл. | 20 |
| 2. | ППП  ( Објекат ''Цветић'')  КРЕПОЉИН | Крепољин  Крупаја  Медвеђица | 7  2  1 | 10 |
| 3. | ОСАНИЦА  ( 3- 6,5 година) | Осаница | (6 ппп + 14 мл.)  20 | 20 |
| 4. | СИГЕ  ( 3- 6,5 година) | Сиге | (5 ппп + 17 мл.) | 22 |
| **УКУПАН БРОЈ ДЕЦЕ** | | | | **72** |

|  |  |  |  |
| --- | --- | --- | --- |
| **Укупан број група** | **Укупан број деце у ППП-у** | **Укупан број деце млађе од 5,5 година** | **Укупан број деце у Установи** |
| **14** | **64** | **187** | **251** |

У складу са тренутним могућностима и расположивим капацитетима, Установа организује рад за 14 васпитних група деце узраста од 1 године до поласка у школу, јер за боравак деце од 6 месеци нема услова.

Све групе по насељима су полудневне мешовите, узраста деце од 3 године до поласка у школу, са циљем што већег обухвата деце предшколским васпитањем и образовањем и реализацијом Стратегије развоја предшколског васпитања и образовања на територији Жагубице.

Међутим, однос броја група целодневног и полудневног боравка може да буде променљив и коначно се утврђује након завршеног уписа, у зависности од потреба породице за одређеним обликом боравка.

Рад са децом са сметњама у развоју остварује се у редовним групама, уз организовање подршке (лични пратилац), на основу процене интерресорне комисије. Подршку нам пружа и Центар за социјални рад ( специјални педагог).

**Различити програми рада**

Установи су од различитих облика рада заступљени **Драмски студио, Музичко** **забавиште и Ликовно стваралаштво,** који имају за циљ богаћење садржаја васпитно-образовног рада са децом и пружање додатне подршке детету и породици.

У оквиру имплементације Нових основа програма и развоја реалног програма настављамо са реализацијом **Ликовно – еколошке колоније,** која је по својој концепцији у ,,Годинама узлета'' већ 19 година. Првобитно је замишљена као Јесења или Пролећна. Учесници су били деца и васпитачи из Браничевског и Подунавског округа. Повремено су нам се придруживали деца и васпитачи из Борског, Зајечарског и Поморавског округа.

* Основни мото је да дете кроз игру, посебно природним материјалима, најслободније истражује, уочава, запиткује, испољава емоције, комуницира...учи., кроз интеракцију са природом – ДЕТЕ УЧИ ОНО ШТО ЖИВИ –КРОЗ ИГРУ.
* Планирамо да интегративним приступом активностима ставимо акценат на стваралачком процесу, а не на резултатима.
* Концепција ликовно-еколошке колоније је прилагођена сваком детету, подстиче и унапређује њихова знања и вештине, а у свему томе активни учесници ће бити родитељи, васпитно и ванваспитно особље, као и локална заједница.
* Кроз непосредан рад са децом развијаће се реални програм, подручје професионалног развоја и подручје професионалног јавног деловања.

# Физичко окружење као димензија програма

Простори наше Установе су различити по величини и капацитету. Неки се налазе у урбаним деловима града, а други су у издвојеним насељима при школама у природном окружењу. Централни објекат има двориште и терасе. Недостатак адаптираног објекта у Крепољину је што нема двориште и терасе, али је у непосредној близини спортски терен и игралиште за децу. Групе при школама користе дворипшта школа и спортске терене.

Оно што је заједничко за све просторе јесте да су безбедни и предвидиви, отворени и доступни. У оквиру сваког вртића, сви простори, унутрашњи и спољашњи су повезани и међусобно интегрисани, са флексибилном наменом. Простор одражава концепцију програма и нарочита пажња се посвећује сталном реструктурирању, развијању и обогаћивању простора, у партнерству са породицом и локалном заједницом.

Простор реалног програма није само *радна соба*. Он обухвата и свакодневно коришћење *отвореног простора* за игру и учење, *заједничке просторе у вртићу*, који пружају могућности за различите начине сусретања и заједничког учешћа деце различитих узраста и других одраслих, као и *различита места у локалној заједници* као места активног учешћа деце.

Простор је организован тако да садржи различите просторне целине. Промене у простору резултат су истраживања иницираних дечјим питањима, игром и пројектима које као мале заједнице развијају. Материјали који се могу наћи у простору су природни, дрвени, рециклажни и други који омогућавају вишенаменско коришћење и подстичу дечју машту и креативност. Осим играчака и материјала са вишенаменском употребом (рестлова), у простору се налазе и реални предмети који омогућавају деци непосредан доживљај стварности.

Двориште и сви простори вртића су места за игру и учење и одражавају концепцију Основа програма. Функције свега изложеног у простору су истраживање, видљивост програма, персонализованост (дају слику идентитета групе и појединаца), и подстицање заједничког учешћа свих актера (деце и одраслих у вртићу и заједници).

Временска организација је флексибилна у односу на структурирање редоследа и трајања различитих ситуација и активности. Дневни ритам активности је устаљен, што омогућава предвидљивост и помаже деци да стекну дневне рутине. Свакодневне активности (обедовање, спавање, боравак напољу…) се планирају у дијалогу са породицом и локалном заједницом, а у складу са потребама деце. Уважавају се индивидуалне разлике (у вези са исхраном, одмором) које подржавају дечју добробит. Промишља се о начинима договарања са децом о правилима везаним за рутине и подстиче самосталност деце у обављању рутина.

# ПРЕДШКОЛСКА УСТАНОВА КАО МЕСТО ДЕМОКРАТСКЕ И ИНКЛУЗИВНЕ ПРАКСЕ

* 1. **Партнерство са породицом**

Партнерство са породицом се гради кроз узајамно поверење и поштовање, сталну отворену комуникацију и дијалог, као и препознавање и уважавање јединственог доприноса и снага сваке стране путем неговања емпатије, осетљивости и уважавања различитих перспектива. Оно се огледа и у заједничком доношењу одлука, као и спремности на договоре и промене. Неговањем рефлексивности у раду практичари унапређују своје компетенције које се односе управо на развијање партнерства са породицом, кроз дијалог и размену у оквиру малих заједница практичара на нивоу вртића и установе.

Pодитељи су укључени у процес рада и вредновања квалитета Установе у оквиру следећих саветодавних и стручних тела: Савет родитеља Установе, Савет родитеља на нивоу Општине, Актив за развојно планирање, Тим за самовредновање, Тим за инклузију, Тим за обезбеђивање квалитета и развој устанве, Тим за сарадњу са родитељима, Тим за заштиту деце... Разматрајући актуелна питања из живота Установе која се тичу њихове деце, породице учествују у доношењу одлука, решавању проблема, превазилажењу изазова, унапређивању квалитета рада. Поред учешћа родитеља у раду саветодавних и стручних тела, подржава се активно учешће породице у непосредном животу и раду вртића. Стварају се могућности и прилике да породице одлучују и активно доприносе васпитању и образовању своје деце: родитељски састанци, осмишљавање и реализовање различитих радионица,играоница, неговање родитељских иницијатива, учрешће у организацији Ликовно-еколошкеколоније, креирање постера, штампаних и видео материјала којима се родитељи позивају на учешће.

Предвиђени су различити видови сарадње са родитељима, као и бројне прилике за заједничко живљење, дружење и грађење квалитетних односа, међусобно упознавање и размену. Партнерство се гради од почетка, већ на првим родитељским састанцима. Осмишљавају се и информатори о процесу адаптације, игри, иницијативи, организацији живота и рада у вртићу; упитници о навикама и особинама детета. Индивидуални (саветодавни, информативни…) разговори и подршка родитељским компетенцијама од стране васпитача, медицинских сестара-васпитача и директора су породици на располагању свакодневно. Континуирано се остварује сарадња и размена информација о развоју и напредовању и социјалном функционисању детета и са другим институцијама које се баве бригом о деци (школа, центар за социјални рад, интересорна комисија), током свих транзиционих периода.

# Повезаност са локалном заједницом

Локална заједница чини друштвени и културни контекст у коме дете одраста, као и шире окружење које обухвата физичку и социјалну средину (различите установе, институције, организације, различите социјалне групе). За дете је заједница пре свега његово непосредно окружење - породица, вртић и друге институције и места које посећује (дом здравља, места за изласке и забаву, продавнице, игралишта и сл.).

Захваљујући свом проактивном приступу, предшколска установа „Полетарац“ је видљиви субјект, активан партнер и учесник у дешавањима у граду. Деца учешћем у заједници, користећи њене ресурсе и просторе, развијају нова знања, осећање припадништва и заједничког социјалног учешћа, властиту вредност и идентитет.

Наша установа тежи повећању видљивости и промовисању значаја квалитетног раног васпитања и образовања у заједници, континуирано развијајући сарадњу, партерство, и умрежавање са свим актерима који доприносе подршци раног развоја деце.

Тежимо да промовишемо слику о детету као комепетентној, активној особи која има право и могућности да активно учествује у обликовању заједнице у којој живи.

Установа користи различите ресурсе и просторе у заједници за реализацију активности (отворене просторе, институције образовања, културе и спорта итд.) и учествује у различитим дешавањима у локалној заједници (прославе, фестивали, акције). Промовисање Установе у локалној заједници остварује се и кроз учешће у многобројним акцијама и манифестацијама у граду и кроз повезивање са другим образовним програмима и организацијама које се баве децом и породицом.

Континуирана сарадња видљива је и у партнерствима и сарадњи са другим институцијама: установама културе, установама спорта и рекреације, струковним удружењима, удружењима грађана, организацијама и савезима. Предшколска установа остварује партнерство и сарадњу и са привредним, пословним и услужним организацијама, које пружају подршку у реализацији неких активности или акција.

Отвореност Установе огледа се и кроз присуство волонтера и студената (васпитача, медицинских сестара васпитача) који реализују стручну праксу, стичу радно искуство и реализују истраживачке пројекте. Сарадња Установе и основних школа се континуирано одвија кроз посете предшколске деце школама, заједничко учешће на манифестацијама, као и кроз посете учитеља и школске деце вртићима и заједничке састанке учитеља, васпитача и родитеља чија деца полазе у школу.

Установа о свом раду и актуелним дешавањима информише родитеље и заједницу путем веб сајта установе, фејсбук и вибер група за родитеље и васпитаче, а комуникација са породицама одвија се и путем других онлајн канала комуникације. Многобројне активности Установе пропраћене су и медијски, гостовањем представника Установе у телевизијским емисијама и текстовима у штампаним медијима.

# Рад са децом и породицама из осетљивих група

Један од приоритета у раду Установе је унапређивање инклузивног васпитања и образовања. Установа има Тим за инклузију који се стара о грађењу и неговању културе инклузивности и развијању инклузивне праксе. У Установи се негује клима отворености и осетљивости за инклузивност и пружање једнаких шанси за учествовање сваког детета. Континуирано се предузимају активности на унапређивању компетенција за планирање и реализацију инклузивног васпитно-образовног рада организовањем едукација за васпитаче, обезбеђивањем стручне литературе и организовањем различитих облика додатне подршке деци и породицама, учешжем у истраживањима на националном нивоу.

Приоритети у раду Тима за инклузију су:

* Неговање инклузивне праксе путем сензибилизације и едукације васпитача, медицинских сестара васпитача, родитеља и локалне заједнице;
* Унапређивање педагошке документације везане за праћење развоја и напредовања деце;
* Подршка васпитачима у планирању и реализацији васпитно-образовног рада са децом која имају тешкоће у развоју;
* Подршка родитељима деце са тешкоћама у развоју.

Установа настоји да својим деловањем у локалној заједници афирмише доступност предшколског васпитања свој деци, а нарочито деци која потичу из осетљивих друштвених група. Породице из осетљивих група имају приоритет приликом уписа у предшколску установу, а локална самоуправа, као оснивач, се стара да буду ослобођене плаћања боравка у вртићу. Додатна подршка деци и породицама реализује се кроз различите облике које Установа остварује у сарадњи са партнерима на нивоу локалне заједнице: Центром за социјални рад, Удружењем инвалида, координатором за ромска питања.

Број ромске деце која су укључена у ППП порастао је у односу на претходни период. Планирањем и спровођењем афирмативних мера ради се на повећавању обухвата ромске деце предшколским васпитањем и образовањем и осигуравању редовности похађања ППП.

Установа настоји да својим укупним деловањем и иступањем у јавности емитује поруку о доступности своје подршке и отворености за сву децу из локалне заједнице. Вртић, као место заједничког живота и одрастања деце и одраслих, пружа подршку целовитом развоју детета, васпитној улози породице и укључивању деце и одраслих у друштвену заједницу.

Препознавањем потреба деце и породица и адекватним реаговањем, Установа кроз своје програме пружа различите врсте подршке усмерене на добробит детета.

* 1. **Програм заштите деце од насиља, злостављања и занемаривања**

Правилником о протоколу поступања у установи у одговору на насиље, злостављање и занемаривање (у даљем тексту: Правилник о протоколу) прописују се садржаји и начини спровођења превентивних и интервентних активности, услови и начини за процену ризика, начини заштите од насиља, злостављања и занемаривања, праћење ефеката предузетих мера и активности. Овај правилник уређује и начине развијања отпорности установе за ефикасно реаговање на кризне догађаје, процедуре поступања када се догоди кризни догађај и начине праћења ефеката предузетих мера и активности.

У примени Правилника о протоколу установа је дужна да обезбеди услове за сигурно и подстицајно одрастање и развој детета, заштиту од свих облика насиља, злостављања и занемаривања и социјалну реинтеграцију детета које је извршило, односно било изложено насиљу, злостављању или занемаривању. **У свим поступцима који се тичу детета приоритетни принцип поступања је најбољи интерес детета.\***

Забрана насиља, злостављања и занемаривања у установи односи се на сваког – децу, ученике, запослене, родитеље, односно друге законске заступнике и трећа лица. Одредбе овог правилника које се односе на кризни догађај подразумевају ефикасно поступање установе у одговору на кризни догађај.

**ОБЛИЦИ НАСИЉА И ЗЛОСТАВЉАЊА**

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета или запосленог.

Насиље и злостављање сматра се насиље запосленог према детету, другом запосленом, родитељу, односно другом законском заступнику (у даљем тексту: родитељ); детета према другом детету или запосленом; родитеља према свом детету, другом детету и запосленом као и према трећем лицу.

Насиље и злостављање може да јави као физичко, психичко (емоционално), социјално и дигитално .

**Физичко насиље** је понашање које може да доведе до стварног или потенцијалног телесног повређивања детета или запосленог; физичко кажњавање деце од стране запослених и других одраслих особа.

**Психичко насиље** је понашање које доводи до тренутног или трајног угрожавања психичког и емоционалног здравља и достојанства детета или запосленог.

**Социјално насиље и злостављање** је понашање којим се искључује дете из групе вршњака и различитих облика социјалних активности, одвајањем од других, неприхватањем по основу различитости, ускраћивањем информација, изоловањем од заједнице, ускраћивањем задовољавања социјалних потреба.

**Дигитално насиље** је злоупотреба информационих технологија која може да има за последицу угрожавање достојанства личности и остварује се слањем порука, видео записа, електронском поштом, СМС-ом, MMS-om, путем веб-сајта (web сите), четовањем, укључивањем у форуме, социјалне мреже и објављивањем садржаја или поверљивих личних података без сагласности (информација, слика, видео снимака и сл.).

Осим наведених облика, насиље и злостављање препознаје се и кроз: злоупотребу, сексуално насиље, насилни екстремизам, трговину људима, експлоатацију детета, породично насиље и др.

**Злоупотреба детета**  је све оно што појединац, односно установа чини или не чини, што негативно утиче, наноси штету, ускраћује или смањује могућност за безбедан и здрав развој и доводи га у немоћан положај према појединцу или установи (злоупотреба у спорту, у политичке, верске, комерцијалне и друге сврхе). Злоупотреба подразумева и прекомерно подстицање, односно психолошки притисак на дете од стране родитеља ради постигнућа која могу да имају за последицу угрожавање нормалног психофизичког и социјалног развоја и најбољег интереса детета.

**Сексуално насиље** је понашање којим се дете сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

**Насилни екстремизам** је промовисање, заговарање, подржавање, припремање и учествовање у идеолошки мотивисаном насиљу за остваривање друштвених, економских, верских, политичких и других циљева.

**Трговина људима** је врбовање, превожење, пребацивање, скривање или примање лица, путем претње силом или употребом силе или других облика присиле, отмице, преваре, обмане, злоупотребе овлашћења или тешког положаја или давања или примања новца или користи да би се добио пристанак лица које има контролу над другим лицем у циљу експлоатације.

**Експлоатација** је рад који није у најбољем интересу детета, а у корист је другог лица, установе или организације. Ове активности могу да имају за последицу угрожавање физичког или менталног здравља, моралног, социјалног и емоционалног развоја детета и , његову економску зависност, ускраћивање права на образовање и слободу избора.

**Занемаривање и немарно поступање** је пропуштање родитеља, друге особе која је преузела бригу о детету, установе или запосленог да у оквиру расположивих средстава обезбеди услове за правилан развој детета у свим областима, а што може да наруши његово здравље и развој.

Занемаривање у установи обухвата: ускраћивање појединих облика васпитно-образовног рада неопходних детету; нереаговање на сумњу о занемаривању или на занемаривање од стране родитеља; пропусте у обављању надзора и заштите детета од повређивања, самоповређивања, употребе алкохола, дувана, наркотичког средства или психоактивне супстанце, укључивања у деструктивне групе и организације и др.

**Кризни догађај** је у већини случајева непредвидив догађај са потенцијално негативним последицама. Тај догађај и његове последице могу проузроковати значајну штету особама које су непосредно или посредно изложене кризном догађају.

Кризни догађај карактерише број жртава (повређених или настрадалих), материјална штета, психолошке реакције појединца и/или заједнице у целини, као и солидарност у сврху отклањања последица.

Кризни догађаји су:

- Природна смрт детета;

- Покушај убиства и убиство детета (у установи или ван ње);

- Покушај самоубиства ученика и самоубиство (у установи или ван ње);

- Природна смрт, самоубиство или убиство запосленог у установи;

- Саобраћајна незгода у којој је повређено или настрадало дете или запослени у установи;

- Нестанак детета;

- Масовно тровање у простору установе;

- Дојава о подметнутој експлозивној направи у установи или терористичком нападу и слично;

- Талачка криза;

- Насиље већих размера (масовне туче, вишеструка убиства, терористички напади);

- Техничко-технолошке опасности (експлозија, изливање, испаравање отровних материја и пожар);

- Природне катастрофе (поплаве, земљотреси, пожари...);

- Епидемија која је обухватила територију/општину на којој се налази установа;

- Други кризни догађаји, у смислу овог правилника.

У случају проглашења ванредне ситуације, односно ванредог стања, установа поступа у складу са прописима који то уређују

**ПРЕВЕНЦИЈА НАСИЉА, ЗЛОСТАВЉАЊА И ЗАНЕМАРИВАЊА**

Превенцију насиља, злостављања и занемаривања чине мере и активности којима се у установи ствара сигурно и подстицајно окружење, негује атмосфера сарадње, уважавања и конструктивне комуникације.

Превентивним активностима се:

1) подиже ниво свести и осетљивости детета, родитеља и свих запослених за препознавање свих облика насиља, злостављања и занемаривања;

2) негује атмосфера сарадње и толеранције, уважавања и конструктивне комуникације у којој се не толерише насиље, злостављање и занемаривање;

3) истичу и унапређују знања, вештине и ставови потребни за креирање безбедног и подстицајног окружења и конструктивно реаговање на насиље;

4)  унапређује познавање процедура за пријављивање и поступање код детета, родитеља и свих запослених у случају сумње или сазнања о свим облицима насиља, злостављања и занемаривања, обезбеђује заштита детета, родитеља и свих запослених од насиља, злостављања и занемаривања;

5) подстиче усвајање позитивних норми и облика понашања, учење вештина конструктивне комуникације и развијање емпатије.\*

6) остварује упознавање са видовима и стратегијама пружања одговарајуће подршке и разумевања различитих облика комуникација и понашања детета са тешкоћама и сметњама у развоју и инвалидитетом.

7) развијају социоемоционалне компетенције деце, родитеља и запослених (свест о себи, свест о другима, саморегулација, одговорно доношење одлука и др.).

Деца, родитељи и запослени заједнички планирају, осмишљавају и спроводе превентивне активности, начине информисања о садржајима, мерама и активностима за спречавање и заштиту од насиља, злостављања и занемаривања.

Превентивне активности са децом, родитељима и запосленима треба да обухватају различите и континуиране интерактивне методе рада (трибине, радионице, фокус групе, коришћење дигиталне платформе за едукацију и др.), консултовање са децом.

Савет родитеља се укључује у планирање и реализацију превентивних активности које могу бити предвиђене на нивоу васпитне групе и родитеље у форми организације предавања, трибина, радионица и сл.

У оквиру превенције, препоручено је стручно усавршавање свих запослених из области заштите од насиља и дискриминације током сваке школске.

У оквиру превенције насиља и злостављања установа остварује васпитни рад и васпитни рад који је у интензитету примерен потребама специфичностима установе и најбољем интересу детета, самостално или у сарадњи са другим надлежним органима, организацијама и службама.

**Права, обавезе и одговорности свих у установи у превенцији насиља, злостављања и занемаривања**

Ради превенције насиља, злостављања и занемаривања установа је дужна да упозна све запослене, децу и родитеље са њиховим правима, обавезама и одговорностима, прописаним законом, Правилником о протоколу и другим подзаконским и општим актима.

Запослени својим квалитетним радоми применом различитих метода, облика рада и активности обезбеђују подстицајну и безбедну средину.

У установи васпитач и стручни сарадник избором одговарајућих садржаја и начина рада доприносе стицању квалитетних знања и вештина и формирању вредносних ставова за узајамно разумевање, уважавање различитости, конструктивно превазилажење сукоба и др. Као и развој компетенција васпитног особља и родитеља.

Васпитач и стручни сарадник су дужни да обезбеде заштиту детета од произвољног или незаконитог мешања у његову приватност, породицу, дом или преписку, као и заштиту од незаконитих напада на његову част и углед.

Запослени не сме својим понашањем да изазове или допринесе насиљу, злостављању и занемаривању (на пример: непоштовање личности и права детета, недоследност у поступању, необјективно оцењивање и др.).

Родитељ је дужан да, у најбољем интересу детета: сарађује са установом; учествује у превентивним мерама и активностима; уважава и поштује личност свог детета, друге деце и запослених, других родитеља и трећих лица.

**Родитељ не сме својим понашањем у установи да изазове или допринесе појави насиља, злостављања и занемаривања према детету, запосленом, другом родитељу и трећим лицима, а када то учини директор је дужан да одмах о томе обавести јавног тужиоца и полицију, а након тога електронским путем надлежну школску управу.**

Родитељ има обавезу и одговорност, у складу са законом којим се уређују основе система образовања и васпитања, да на позив предшколске установе узме активно учешће у свим облицима васпитног рада са дететом односно да сарађује са установом у поступку заштите детета од насиља.

**Програмирање и планирање заштите од насиља, злостављања и занемаривања**

Превенција насиља, злостављања и занемаривања, као један од приоритета у остваривању васпитно-образовног рада планира се развојним планом, предшколским програмом, који чине саставни део годишњег плана рада. Установа програмом заштите од насиља, злостављања и занемаривања одређује мере и активности које обезбеђују развијање и неговање позитивне атмосфере и безбедно окружење (у даљем тексту: програм заштите од насиља).

**Програм заштите од насиља** утврђује се на основу анализе стања безбедности, присутности различитих облика и интензитета насиља, злостављања и занемаривања, специфичности установе и резултата самовредновања и вредновања квалитета рада установе.

Програм заштите од насиља садржи:

1) начине на који се превентивне мере и активности уграђују у свакодневни живот и рад установе (васпитне и друге активности), на свим нивоима (појединац, васпитна група, стручни органи, тела и тимови, родитељски састанци, родитељи - индивидуално и групно, савет родитеља);

2) стручно усавршавање запослених ради унапређивања компетенција запослених за превентивни рад, благовремено уочавање, препознавање, реаговање на насиље, злостављање и занемаривање;

3) начине информисања о обавезама и одговорностима у области заштите од насиља, злостављања и занемаривања;

4) подстицање детета за обављање друштвено-корисног, односно хуманитарног рада;

5) садржаје и начине за појачан васпитни рад ради развијања самоодговорног и друштвено одговорног понашања;

6) поступке за рано препознавање ризика од насиља, злостављања и занемаривања;

7) начине реаговања на насиље, злостављање и занемаривање, улоге и одговорности и поступање у интервенцији када постоји сумња или се оно догађа;

8) облике и садржаје рада са свом децом, односно онима који трпе, чине или су сведоци насиља, злостављања и занемаривања;

9) начине, облике и садржаје сарадње са породицом, јединицом локалне самоуправе, надлежном организационом јединицом полиције (у даљем тексту: полиција), центром за социјални рад, здравственом службом, правосудним органима и др.;

10) начине праћења, вредновања и извештавања органа установе о остваривању и ефектима програма заштите, а нарочито, у односу на:

(1) учесталост (број ситуација и број пријава) инцидентних ситуација и број пријава,

(2) заступљеност различитих облика и нивоа насиља, злостављања и занемаривања,

(3) број повреда,

(4) учесталост и број дисциплинских поступака против запослених,

(5) број и ефекте планова заштите од насиља,

(6) остварене обуке у превенцији насиља, злостављања и занемаривања и потребе даљег усавршавања,

(7) број и ефекте акција које промовишу сарадњу, разумевање и помоћ вршњака,

(8) квалитет сарадње укључености родитеља у креирању сигурног и подстицајног окружења у циљу превенције насиља,

(9) друге показатеље.

**Планом заштите од насиља на годишњем нивоу дефинишу се превентивне и интервентне активности, одговорна лица и временска динамика њиховог остваривања и саставни је део годишњег плана рада установе.**

**ИНТЕРВЕНТНЕ АКТИВНОСТИ**

Интервенцију у одговору на насиље, злостављање и занемаривање чине мере и активности којима се оно зауставља, осигурава безбедност учесника, смањује ризик од понављања, ублажавају последице за све учеснике и прате ефекти предузетих мера.

У установи се интервенише на насиље, злостављање и занемаривање, када се оно дешава или се догодило између: деце (вршњачко насиље); запосленог и детета, родитеља и детета, родитеља и запосленог**;** као и када насиље, злостављање и занемаривање чини треће лице у односу на дете, запосленог или родитеља.

Установа је дужна да интервенише увек када постоји сумња или сазнање да дете трпи насиље, злостављање и занемаривање, без обзира на то где се оно догодило, где се догађа или где се припрема.

**Процењивање нивоа насиља, злостављања и занемаривања по нивоима**

На предшколском узрасту у складу са развојним карактеристикама узраста говоримо о сукобима међу децом и агресивном понашању. Тим за заштиту у предшколској установи не процењује ниво насиља већ након анализе ситуације доноси план активности у раду са дететом и породицом узимајући у обзир социјални контекст, учесталост понашања, трајање, интензитет, последице, степен ризика по учеснике ситуације, карактеристике развојног периода и индивидуалне карактеристике детета. У реализацију плана активности укључује се родитељ детета. Уколико укључивање породице није у најбољем интересу детета, установа на основу стручног мишљења тима за заштиту укључује надлежни центар за социјали рад. У складу са проценом ризика и потребама детета укључују се и други системи из спољашње мреже заштите у складу са својом надлежностима (систем социјалне заштите, систем здравствене заштите).

Планом се дефинишу и васпитне активности родитеља са дететом, динамика и начин сарадње родитеља са установом као и активности установе усмерене на јачање родитељских вештина.

**Интервенција према нивоима насиља, злостављања и занемаривања**

Примери разврставања различитих облика насиља према нивоима вршњачког насиља су ближе дати у Протоколу.

Ниво насиља и злостављања условљава и предузимање одређених интервентних мера и активности.

**На првом нивоу,** који по правилу процењује васпитач, у сарадњи са родитељем, у смислу појачаног васпитног рада са васпитном групом, групом деце и индивидуално, васпитач може консултовати и психолога/педагога установе за подршку по потреби.

Изузетно, ако се насилно понашање понавља, ако појачани васпитни рад није био делотворан, ако су последице теже, ако је у питању насиље и злостављање од стране групе према појединцу или ако исто дете трпи поновљено насиље и злостављање васпитач укључује тим за заштиту. Тим за заштиту у складу са информацијама процењује ниво и предузима даље активности.

Када дете предшколског узраста испољава агресивно понашање које је део развојне фазе или последица сметње у развоју детета васпитач у сарадњи са тимом за заштиту планира мере подршке уз обавезно укључивање родитеља. Тим за заштиту процењује да ли је потребно укључивање других институција за подршку детету и породици (центра за социјални рад, здравствене службе и др.).

Када је дете са сметњама у развоју и инвалидитетом учесник ситуације насиља неопходна је сарадња тима за заштиту и тима за инклузивно образовање у циљу израде плана појачаног васпитног рада. Имајући у виду здравствено стање детета, односно развојну сметњу, предузимају се даље мере и активности у сарадњи са родитељима и представницима из здравствене и социјалне заштите, у складу са проценом потреба за подршком.

Када родитељ чини насиље, злостављање или занемаривање детета и када његово укључивање у поступак није у најбољем интересу детета установа обавезно укључује надлежни центар за социјални рад.

Ако постоји сумња или сазнање о насиљу, злостављању и занемаривању детета у породици, директор без одлагања обавештава надлежно јавно тужилаштво, полицију и центар за социјални рад који предузимају даље мере у складу са законом.

Уколико постоји сумња или сазнање да је дете, укључено у било који облик трговине људима, након примене листе индикатора за прелиминарну идентификацију деце који су потенцијалне жртаве трговине, директор у складу са датим смерницама у листи индикатора, обавештава центар за заштиту жртава трговине људима, надлежни центар за социјални рад и надлежну организациону јединицу полиције.

Увек када је запослени починилац насиља, злостављања и занемаривања према детету у установи, директор предузима мере према запосленом, у складу са законом, а према детету мере за заштиту и подршку (план заштите од насиља) на основу Правилника о протоколу. Када родитељ пријави директору непримерено понашање запосленог према његовом детету, директор поступа у складу са законом.

Уколико постоји сумња да је починилац насиља, злостављања и занемаривања треће лице према детету, директор је обавезан да истовремено обавести родитеља детета које је изложено насиљу, злостављању и занемаривању, надлежни центар за социјални рад полицију и надлежно јавно тужилаштво.

Када се насиље и злостављање дешава у установи између одраслих лица (запослени - запослени; запослени - родитељ; запослени, родитељ - треће лице), директор предузима мере, у складу са законом. У свим ситуацијама када се непосредно дешава насиље или постоји оправдан разлог да се сумња да ће доћи до насиља услед непредузимања хитних мера заштите, без обзира на узраст детета ситуације насиља, установа одмах обавештава полицију ради спречавања даљег вршења насиља и обезбеђивања помоћи и заштите.

У поступку заштите детета од насиља, злостављања и занемаривања установа је дужна да: поступак води ефикасно и економично; обезбеди заштиту и поверљивост података до којих дође пре и у току поступка; да дете не излаже поновном и непотребном давању изјава.

**Тим за заштиту од дискриминације, насиља, злостављања и занемаривања**

Установа има посебан тим за заштиту од дискриминације, насиља, злостављања и занемаривања

Чланове и руководиоца тима за заштиту одређује директор установе из реда запослених. Установа може да укључи у тим за заштиту представнике родитеља и локалне заједнице и по потреби одговарајуће представнике спољање мреже заштите (представнике из социјалног и здравственог система, представника полиције и др.). Када тим разматра конкретне ситуације насиља у обавези је да поступа у складу са законом којим се уређује заштита података о личности.

Када тим за заштиту разматра конкретне ситуације насиља заседа искључиво у саставу који чине запослени (директор, стручни сарадници, секретар, васпитачи). По позиву могу да присуствују родитељи детета учесника ситуације као и професионалци из спољашње заштитне мреже.

**Задаци тима за заштиту су да:**

1) припрема програм и план заштите од насиља у складу са специфичностима установе и утврђеним мерама за унапређивање на основу анализе стања;

2) процењује ниво вршњачког насиља, учествује у изради плана заштите;

3) информише запослене и родитеље о планираним активностима и могућности тражења подршке и помоћи од тима за заштиту;

4) учествује у обукама и пројектима за развијање компетенција запослених потребних за превенцију и интервенцију у ситуацијама насиља, злостављања и занемаривања;

5) предлаже мере за превенцију и заштиту, организује консултације и учествује у процени ризика и доношењу одлука о поступцима у случајевима сумње или дешавања насиља, злостављања и занемаривања;

6) укључује родитеље у превентивне и интервентне мере и активности;

7) прати и процењује ефекте предузетих мера за заштиту деце и даје одговарајуће предлоге директору;

8) сарађује са стручњацима из других надлежних органа, организација, служби и медија ради свеобухватне заштите деце од насиља, злостављања и занемаривања;

9) води и чува документацију;

10) извештава стручна тела и орган управљања.

* 1. **Програм заштите деце од дискриминације**

Под дискриминацијом, односно дискриминаторним понашањем, у смислу Закона и овог акта подразумева се понашање којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање чињења (искључивање, ограничавање или давање првенства), у односу на лице или групе лица, као и на чланове њихових породица или њима блиска лица, а који се заснива на раси, боји коже, прецима, држављанству, статус, мигранта, расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основама утврђеним законом којим се прописује забрана дискриминације.

Запослени својим квалитетним радом и применом различитих метода, садржаја, облика рада и активности, личним понашањем и ставом утичу, помажу и обезбеђују недискриминаторно, подстицајно, инклузивно и безбедно образовно окружење за све - учеснике у васпитању и образовању, за родитеље, запослене и за трећа лица у установи и својим понашањем не подстичу, не помажу, не изазивају, не доприносе вршењу дискриминације и вређања угледа, части или достојанства личности.

Васпитач и стручни сарадник избором одговарајућих садржаја и начина рада са учесницима у васпиатању и образовању доприносе стицању знања, вештина и формирању ставова који утичу на промену понашања, који помажу превазилажењу стереотипа и предрасуда, повећавању осетљивости на повреде осећања других лица и група по неком од заштићених личних својстава, развијању толеранције, прихватања и уважавања различитости, конструктивног превазилажења сукоба и др.

Сви учесници у васпитању и образовању у обавезни су да: уважавају и поштују личност и национални, полни, верски, родни, сексуални и све друге аспекте идентитета учесника у образовању, родитеља, запослених и трећих лица; поштују правила установе која се односе на забрану дискриминације и дискриминаторног понашања и принципа једнаких могућности; активно учествују у активностима које се остварују у установи - одељенској заједници, ученичком парламенту и органима и телима, а које су усмерене на превенцију дискриминације и дискриминаторног понашања; својим понашањем не подстичу, не помажу, не изазивају, не доприносе вршењу дискриминације и вређања угледа, части или достојанства личности.

Родитељ је дужан да у најбољем интересу детета и ученика: сарађује са установом; учествује у мерама и активностима које се планирају, припремају и спроводе ради спречавања дискриминаторног понашања; уважава и поштује личност и све аспекте идентитета свог детета, друге деце, ученика, одраслих, других родитеља, запослених и трећих лица. Родитељ детета и ученика не сме својим понашањем у установи да подстиче, помаже, изазове или на било који начин допринесе дискриминацији и вређању угледа, части или достојанства личности.

**ПРЕВЕНЦИЈА ДИСКРИМИНАЦИЈЕ, ВРЕЂАЊА УГЛЕДА, ЧАСТИ И ДОСТОЈАНСТВА ЛИЧНОСТИ**

Превенција дискриминације, као и вређања угледа, части или достојанства личности, јесу мере и активности које предузима установа да се предупреди сваки облик дискриминаторног понашања, као и понашања којим се вређа углед, част или достојанство личности, у било ком од односа, подигне свест свих у установи о његовим негативним последицама на лица, групу лица, односно установу.

Превентивним мерама и активностима у установи ствара се сигурно и подстицајно окружење, негује атмосфера сарадње, уважавања и конструктивне комуникације, развија позитиван систем вредности.

Дужност установе је да обезбеди услове за сигурно и подстицајно одрастање и развој сваког учесника у образовању, заштиту од свих облика дискриминације и понашања којим се вређа углед, част или достојанство личности и социјалну реинтеграцију дискриминисаног лица и извршиоца дискриминације.

Превентивним мерама и активностима заснованим на принципу једнаких могућности, кроз једнакост и доступност права на образовање и васпитање, без дискриминације:

1) подиже се ниво свести и осетљивости свих у установи - нулта толеранција на све облике дискриминације и дискриминаторног понашања и вређања угледа, части или достојанства личности;

2) остварује се пуна посвећеност установе и свих њених органа и тела у препознавању, спречавању и сузбијању дискриминаторног понашања и вређања угледа, части или достојанства личности;

3) сви носиоци обавеза заштите од дискриминације у установи (унутрашња заштита) и ван ње (спољашња заштита - породица, јединица локалне самоуправе, надлежни орган унутрашњих послова, центар за социјални рад, здравствена служба, министарство надлежно за послове образовања (у даљем тексту: Министарство), Повереник, Заштитник грађана, Покрајински заштитник грађана - омбудсман, органи правосуђа и др.), сагласно закону, поступају хитно, ефикасно и координисано у спречавању и сузбијању дискриминаторног понашања.

Програм превенције утврђује се на основу анализе стања у остваривању равноправности, распрострањености различитих облика нетолеранције и дискриминације, сагледавања потреба учесника у образовању за додатном подршком, специфичности установе и резултата самовредновања и вредновања квалитета њеног рада. Годишњим планом рада установе, између осталог, опредељују се превентивне активности, одговорна лица и временска динамика остваривања планираних активности.

**Програм превенције садржи:**

1) начине на које се принципи једнаких могућности и недискриминације уграђују и остварују у свакодневном животу и раду установе на свим нивоима, у свим облицима рада (појединац, васпитна група, одељење, ученички парламент, стручни органи и тимови, родитељски састанци, родитељи као појединци и група, савет родитеља);

2) начине на које се пружа додатна подршка учесницима образовања и њиховим родитељима из мањинских и осетљивих друштвених група, а нарочито, у случају сметњи у развоју и инвалидитета, здравствених тешкоћа, недовољног познавања српског језика или језика на коме се изводи настава, ризика од напуштања образовања и васпитања и др.;

3) стручно усавршавање запослених ради унапређивања компетенција за промовисање и развијање културе људских права, интеркултуралности, толеранције, превазилажење стереотипа и предрасуда код учесника у образовању, рад у мултикултуралној групи, односно одељењу, стварање инклузивног окружења, препознавање дискриминације и целисходно реаговање на дискриминаторно понашање;

4) начине информисања о правима, обавезама и одговорностима учесника у образовању у спречавању и заштити од дискриминације и дискриминаторног понашања;

5) облике и садржаје рада са учесницима у образовању ради превазилажења стереотипа и предрасуда, развијања свести о опасности и штетним последицама дискриминације, унапређивања толеранције и разумевања, интеркултуралности, уважавања и поштовања различитости и др.;

6) облике и садржаје рада са учесницима у образовању који трпе, чине или сведоче дискриминаторно понашање;

7) начине, облике и садржаје сарадње са родитељима, јединицом локалне самоуправе, надлежним органима, службама и др.;

8) начине поступања у случајевима подношења пријаве установи, односно притужбе Поверенику и кривичне пријаве надлежном органу због дискриминаторског поступања и поступања којима се вређа углед, част или достојанство личности;

9) начине праћења, вредновања и извештавања органа установе о остваривању и ефектима програма спречавања дискриминације и дискриминаторног понашања, а нарочито, у односу на:

(1) учесталост дискриминаторног понашања и број поднетих пријава, притужби, односно кривичних пријава;

(2) распрострањеност различитих облика дискриминације;

(3) број лица изложених дискриминаторном понашању;

(4) учесталост и број васпитно-дисциплинских поступака против ученика и дисциплинских поступака против запослених због дискриминаторног понашања;

(5) број и ефекте предузетих мера и активности које међу учесницима у образовању промовишу толеранцију, уважавање различитости, једнаке могућности и недискриминацију;

(6) степен и квалитет укључености родитеља у спречавање свих облика дискриминације и др.;

(7) остварене обуке стручног усавршавања за спречавање дискриминаторног понашања и потребе даљег усавршавања.

Ради континуираног праћења ефеката програма спречавања дискриминаторног понашања, установа врши анализу стања у остваривању равноправности и једнаких могућности. У припреми анализа учествују и представници учесника у образовању и родитеља.

**ИНТЕРВЕНЦИЈА**

У установи се интервенише у случајевима сумње или утврђеног вређања угледа, части или достојанства личности и дискриминаторног понашања из расистичких, сексистичких, хомофобичних, ксенофобичних, исламофобичних, антисемитских, антициганистичких или других облика дискриминаторног понашања према лицу, а нарочито млађем, слабијем, са сметњама у развоју и инвалидитетом, према родном идентитету, полу, сексуалној оријентацији, раси, боји коже, верској и националној припадности, језику, имовном стању, социјалном и културном пореклу и другим и претпостављеним или стварним личним својствима.

Интервенцију чине мере и активности којима се дискриминаторно понашање или вређање угледа, части или достојанства личности (у даљем тексту: дискриминаторно понашање) зауставља, осигурава безбедност учесника у образовном и васпитном процесу (оних који трпе - дискриминисана лица, сведоче или чине - извршиоци дискриминације), смањује ризик од понављања, ублажавају последице за све учеснике и прате се ефекти предузетих мера.

У установи се интервенише у случају сумње и када је утврђено дискриминаторно понашање, и то, када се оно припрема, дешава или се догодило између: учесника у образовању (дете-дете, одрасли-одрасли; учесник у образовању - запослени; учесник у образовању - родитељ; учесник у образовању - треће лице у установи); запосленог (запослени - учесник у образовању, запослени-родитељ, запослени-запослени, запослени - треће лице); родитеља (родитељ - учесник у образовању, родитељ-родитељ, родитељ-запослени, родитељ - треће лице); треће лице (треће лице - учесник у образовању, треће лице - родитељ, треће лице - запослени; треће лице - треће лице).

Директор, запослени и трећа лица имају обавезу да препознају дискриминацију, а ако је утврђена, предузму мере и активности у установи према учеснику у образовању прописане Законом и овим актом.

Директор има обавезу да предузме Законом утврђене мере и активности према запосленом, родитељу и трећем лицу као извршиоцу дискриминације и пријави дискриминацију надлежним државним органима, органима аутономне покрајине и локалне самоуправе.

У случају дискриминаторног понашања запосленог утврђује се одговорност у дисциплинском поступку, у складу са Законом.

У случају када је родитељ извршилац дискриминације, одговорност се утврђује пред Повереником или у судском поступку, у складу са законом.

**РЕДОСЛЕД ПОСТУПАЊА У ИНТЕРВЕНЦИЈИ:**

Кораци у поступању прате одређени редослед поступања по приоритету и увек треба имати на уму да је најбитнија безбедност деце.

* Проверавање
* Заустављање дискриминаторског понашања
* Обавештавање и позивање родитеља
* Прикупљање релевантних информација и консултације
* Предузимање мера и активности
* Праћење ефеката предузетих мера.

**Матрица за процену ризика од дискриминаторног понашања учесника у образовању**

Дискриминација у области образовања и васпитања уређена је Законом, а ближи критеријуми за препознавање облика дискриминације прописани су Правилником и обавезују све учеснике у образовном и васпитном процесу на дужност поштовања те забране и уздржавања од свих аката чињења или нечињења који могу да доведу до кршења исте.

Ради предузимања одговарајућих мера и благовременог реаговања на ризике од дискриминаторног понашања учесника у образовању, сачињава се матрица за процену нивоа дискриминације, тако што се уочено дискриминаторно понашање сврстава се у један од три нивоа дискриминаторног понашања, у зависности од:

1) узраст учесника у образовању;

2) интензитет, трајање и учесталост дискриминаторног понашања;

3) облик и начин дискриминаторног понашања - узнемиравање и понижавајуће поступање;

4) последица дискриминаторног понашања.

Приликом сврставања у ниво дискриминаторног понашања учесника у образовању према наведеној матрици, место и време извршеног понашања утичу на избор врсте мере и активности које се предузимају у интервенцији.

Када се дискриминаторно понашање догоди ван простора установе, у било које време, а од стране учесника у образовању, установа предузима мере појачаног васпитног рада, без вођења васпитно-дисциплинског поступка. Уколико се дискриминаторно понашање догоди у простору установе у време образовно-васпитног рада и других активности, предузимају се мере појачаног васпитног рада, покреће, води и окончава васпитно-дисциплински поступак, у роковима и на начин утврђен Законом.

Елементи матрице јесу:

**1) узраст учесника у образовању**

Процену тежине облика дискриминације обавља тим за заштиту, полазећи од релација: лице у односу на друго лице истог или приближног узраста; узрасно старијег лицу према млађем лицу и групе лица према лицу, односно групи лица, и то:

(1) када је понашање учесника у образовању истог или приближног узраста (дете- дете, ученик-ученик, одрасли-одрасли), као и млађег према старијем, квалификује се као први ниво;

(2) када се узрасно старији учесник у образовању понаша дискриминаторно према млађем лицу, квалификује се као други ниво;

(3) када група учесника у образовању дискриминаторно понаша према лицу или другој групи, квалификује се као трећи ниво.

**2) интензитет, трајање и учесталост дискриминаторног понашања**

Када се дискриминаторно понашање понавља или продужено траје у односу на исто лице, односно лица са сличним или истим личним својствима (раси, боји коже, националној и верској припадности или етничком пореклу, полу, родном идентитету, сексуалној оријентацији, имовном стању, генетским особеностима, здравственом стању, сметњи у развоју и инвалидитету) тим за заштиту га квалификује у следећи тежи облик дискриминације.

Поновљена дискриминација, у смислу овог акта,подразумева више пута поновљено понашање лица или групе лица, односно поступање установе, њених органа или тела које је засновано на повређивању личних својстава лица или групе лица, а продужена - која се чине у дужем временском периоду према истом лицу или групи лица.

**3) облик и начин дискриминаторног понашања - узнемиравање и понижавајуће поступање**

Узнемиравање и понижавајуће поступање јесте изговарање речи, односно слање писаних порука или предузимање радњи према лицу или групи лица на основу којих се посредно и са сигурношћу може закључити да вређају њихово достојанство на основу личног својства, проузрокују осећај понижености,узнемирености или одбачености, шири страх или непријатељство, односно ствара понижавајуће и увредљиво окружење.

Ако узнемиравање и понижавајуће поступање удружено врши група или се оно понавља, односно дуже траје, овакво дискриминаторно понашање квалификује се као дискриминација другог нивоа.

Ако је узнемиравање и понижавајуће поступање изазвало страх или непријатељско, понижавајуће и увредљиво окружење по дискриминисано лице или је довело до искључивања или одбацивања лица или групе лица, дискриминаторно понашање квалификује се као дискриминација трећег нивоа.

**4) последица дискриминаторног понашања**

Када дискриминаторно понашање доводи или потенцијално може да доведе до угрожавања физичког, односно психичког здравља учесника у образовању, тим за заштиту га квалификује у следећи тежи облик дискриминације.

Уколико је у интервенцију на понашање укључена спољашња заштита (здравствена служба, установа социјалне заштите, полиција, Министарство, надлежна школска управа Министарства, јединица локалне самоуправе, Повереник, правосудни органи и др.) тим за заштиту га увек квалификује као трећи ниво дискриминације.

Покренут прекршајни или судски поступак, не утиче на предузимање интервентних мера и активности.

**Примери појединих типичних ситуација дискриминаторног понашања учесника у образовању, су:**

- излагање подсмеху учесника у образовању по основу његове националности;

- омаловажавање учесника у образовању или групе по основу њиховог личног својства;

- имитирање хода, говора, изгледа или било какво друго излагање подсмеху учесника у образовању са сметњама у развоју или инвалидитетом;

- ословљавање погрдним називима учесника у образовању или групе, запосленог или родитеља - припадника одређене групе;

- изражавање стереотипа и предрасуда о припадницима одређене групе;

- причање увредљивих и понижавајућих шала и вицева о припадницима одређене групе;

- промовисање родних стереотипа у вези са очекивањима, успесима и достигнућима девојчица и дечака;

- певање увредљивих и понижавајућих песама о припадницима одређене групе;

- слање увредљивих и понижавајућих порука одређеном лицу или групи лица путем SMS-a, MMS-a или друштвених мрежа;

- вербално привилеговање припадника већинске групе лица неоправданим и прекомерним похвалама;

- неоправдано вербално умањивање или снижавање доприноса и успеха припадника мањинске групе;

- игнорисање и избегавање контаката са учесником образовања због његовог личног својства;

- одбијање да седи у клупи са другим учесником образовања због његовог личног својства;

- омаловажавање родитеља ученика по основу личног својства.

Дискриминаторно понашање када је извршилац дискриминације запослени или треће лице у установи

Стављање у неповољнији положај

Стављање у неповољнији положај је свако поступање којим се лице или група лица због свог личног својства ставља у неповољнији положај у било којој активности у процесу образовања и васпитања или у вези са њим.

**Примери појединих типичних ситуација стављања у неповољнији положај учесника у образовању су:**

- одбијање уписа учесника у образовању због његовог личног својства;

- фактичко скраћивање или сужавање плана и програма наставе и учења намењено учеснику у образовању из осетљиве друштвене групе;

- необезбеђивање додатне образовне подршке, односно индивидуализованог рада детету и ученику коме је таква помоћ потребна;

- неоправдана примена нижих критеријума за оцењивање ученика и одраслих ромске националности;

- необезбеђивање наставног материјала прилагођеног учесницима образовања са инвалидитетом и сметњама у развоју;

- необезбеђивање исхране детету и ученику прилагођене његовим потребама;

- неукључивање ученика из осетљивих друштвених група у ученичке парламенте и слично;

- изостанак прописаног поступања у случају непохађања припремног предшколског програма, односно непохађања наставе од стране деце из осетљивих друштвених група и ученика са инвалидитетом и сметњама у развоју;

- изостављање учесника у образовању из појединих активности у току наставе због његових личних својстава;

- давање неоправданих погодности учеснику у образовању због личних својстава или социјалног статуса његових родитеља;

- необавештавање родитеља детета из осетљиве друштвене групе о родитељском састанку;

- пропуштање запосленог да реагује у случају сумње на занемаривање учесника у образовању из осетљиве друштвене групе;

- искључивање деце из осетљивих група из вршњачких активности у оквиру слободног времена у установи.

Тешки облици дискриминације

Тешки облици дискриминације, утврђени законом о забрани дискриминације, као што су: виктимизција, сегрегација, говор мржње, подстицање и удруживање ради вршења дискриминације, физички напад мотивисан мржњом због националне припадности, вере, пола или другог личног својства и сви други облици дискриминације који изазивају нарочито тешке последице по дискриминисано лице, односно групу, сврставају се у трећи ниво.

Виктимизација, у смислу овог акта, подразумева шиканирање и малтретирање лица или групе.

Ако група учесника у образовању својим удруженим понашањем узнемирава и понижава друго лице или групу, а то понашање се понавља или траје, овај облик дискриминаторног понашања квалификује се као трећи ниво.

Уколико је физички напад мотивисан мржњом, установа предузима и активности као у случајевима насиља трећег нивоа.

**Поједини примери тешких облика дискриминације су:**

- неоправдано формирање посебних одељења, група за учеснике у образовању по основу њиховог личног својства, на пример посебна одељења учесника у образовању ромске националности (сегрегација);

- излагање руглу учесника у образовању који је тражио заштиту од дискриминације (виктимизација);

- исписивање расистичких, ксенофобичних, антисемитских, антиисламских, хомофобичних, секстистичких порука или симбола на објектима установе или у њеном непосредном окружењу (говор мржње);

- позивање на насиље према припадницима ЛГБТИ популације путем друштвених мрежа (хомофобија);

- организовање неформалне групе ради слања претећих или увредљивих расистичких, националистичких, ксенофобичних, антисемитских, антиисламских, хомофобичних, секстистичких порука лицима која припадају одређеној друштвеној групи (удруживање ради дискриминације);

- излагање руглу и подсмеху учесника у образовању из осетљивих друштвених група, нпр. ромске девојчице (вишеструка или укрштена дискриминација), са сметњама у развоју и инвалидитетом (аблеизам);

- континуирано омаловажавање истог учесника у образовању по основу његовог личног својства које дуже траје (продужена дискриминација);

- физички напад на учесника у образовању, родитеља или запосленог мотивисан мржњом због њихове националне припадности, вере, социјалног статуса или другог личног својства.

**ПОСТУПАЊЕ УСТАНОВЕ У СЛУЧАЈУ ДИСКРИМИНАТОРНОГ ПОНАШАЊА УЧЕСНИКА У ОБРАЗОВАЊУ**

Установа поступа у складу са овим актом увек када је учесник у образовању дискриминисано лице, извршилац дискриминације, односно сведок.

Сазнање о дискриминаторном понашању у установи може да се добије: опажањем, на основу сумње или информације да се дискриминација припрема, догађа или се догодила. Информација може да се добије непосредно - усмено, у писаном облику, коришћењем дигиталних средстава, поверавањем од самог дискриминисаног учесника у образовању или посредно - од његовог родитеља, вршњака, запослених, трећих лица као сведока, као и на основу анонимне пријаве.

Редослед поступања у интервенцији зависи од тога да ли се дискриминаторно понашање припрема, догађа или се догодило.

**ПОСТУПАЊЕ УСТАНОВЕ У СЛУЧАЈУ ДИСКРИМИНАТОРНОГ ПОНАШАЊА ЗАПОСЛЕНОГ ПРЕМА УЧЕСНИКУ У ОБРАЗОВАЊУ**

Установа поступа у складу са Законом и овим актом када је запослени извршилац дискриминације, а дискриминисано лице, односно сведок-учесник у образовању.

Сазнање о дискриминаторном понашању запосленог у установи може да се добије: опажањем, сумњомили информацијом да се дискриминација припрема, догађа или се догодила. Информација може да се добије непосредно - усмено, у писаном облику, као и на основу анонимне пријаве, коришћењем дигиталних средстава, поверавањем од самог дискриминисаног учесника у образовању или посредно - од његовог родитеља, вршњака, других запослених или трећих лица као сведока.

**Редослед поступања у интервенцији**зависи од тога да ли се на основу информације дискриминаторно понашање запосленог припрема, догађа или се догодило.

Редослед поступања у интервенцији је:

1) **Заустављање дискриминаторног понашања**јеобавезасваког лица које има сазнање о дискриминаторном понашању да реагује прекидањем таквог поступања запосленог и позивањем помоћи.

2) **Смиривање ситуације** подразумева обезбеђивање сигурности и подршке за учесника у образовању.

3) **Обавештавање и позивање родитеља** и информисање васпитача, односно одељењског старешине одвија се паралелно са заустављањем поступања и смиривањем учесника, са најминималнијим временским размацима.

4) **Подношење пријаве директору установе**ради покретања поступка у коме се прикупљају информације о дискриминаторском поступању запосленог и на основу релевантних чињеница предузимају мере у складу са Законом. Тим за заштиту предузима мере и активности у односу на дискриминисано лице, односно лица - учесника у образовању.

5) **Консултације тима за заштиту** које се одвијају ради прикупља свих релевантних чињеница за доношење плана заштите од дискриминације и праћењу ефеката мера за учесника у образовању као дискриминисано лице. Тим за заштиту по потреби обавља консултације са одговарајућим стручњацима и установама и укључује надлежне службе. Одељењски старешина, односно васпитач у сарадњи са тимом, информише родитеље и укључује их даље у васпитни рад или план заштите.

6) **ОбавештавањеМинистарства** - **надлежне школске управе**, од стране директора установе у року од 24 сата од извршеног, односно од сазнања о дискриминаторном понашању запосленог према учеснику у образовању и на основу релевантних чињеница покреће и води дисциплински поступак, у складу са Законом**.**

7) **Праћење ефеката** предузетих мера заштитних мера према дискриминисаном лицу и сведоку-учеснику у образовању врши се континуирано.

У случају када дискриминаторно понашање испољава лице која није запослено у установи, кораци су исти, уз обавезу установе да поднесе притужбу Поверенику. Тим за заштиту може да предложи план заштите учесника у образовању и активности у вези са едукацијом родитеља, односног трећег лица које није запослено у установи.

Уколико се сумња у дискриминаторно поступање директора, та сумња се пријављује Министарству. Просветна инспекција самостално, а ако је потребно у сарадњи са просветним саветником, утврђује чињенице о поступању установе и њених органа о обезбеђивању заштите учесника у образовању и запослених од дискриминације, насиља, злостављања и занемаривања, као и од понашања које вређа углед, част и достојанство, а у складу са Законом, посебним законом, Правилником, Правилником о Протоколу и овим актом. О утврђеним чињеницама, односно наложеним мерама и роковима за отклањање неправилности и недостатака, просветни инспектор обавештава орган управљања установе и министра. Уколико постоји сумња да је учињено кривично дело, привредни преступ или прекршај, односно да је повређена забрана дискриминације, насиља злостављања и занемаривања, просветни инспектор подноси пријаву, односно захтев надлежном органу.

Документација, анализа и извештавање

У спровођењу превентивних и интервентних мера и активности установа:

1) прати остваривање програма заштите установе;

2) евидентира све случајеве дискриминације у установи;

3) прати остваривање конкретних планова заштите;

4) анализира стање и извештава.

О случајевима дискриминације тим за заштиту води педагошку документацију и евидентира податке о дискриминисаним лицима, извршиоцима дискриминације, догађају, предузетим радњама и др. Педагошку документацију води, чува и анализира за потребе установе психолог или педагог, а изузетно, други члан тима за заштиту кога је одредио директор. Тим за заштиту сачињава извештај два пута годишње, који директор доставља органу управљања, савету родитеља.

Извештај о остваривању програма заштите саставни је део годишњег извештаја о раду установе и доставља се Министарству - односно надлежној школској управи. Извештај обавезно садржи: анализу ефеката превентивних мера и активности и резултате самовредновања у овој области, број и врсту случајева дискриминације, предузете интервентне мере и активности, као и њихове ефекте.

Овлашћено лице у установи има обавезу да ажурира податке о дискриминацији.

Директор одлучује о дозволи приступа документацији и подацима учесника у образовању у складу да прописима којима се уређује заштита података о личности.

На основу анализа стања, праћења дискриминације, вредновања квалитета и ефикасности предузетих мера и активности у области превенције и интервенције, установа дефинише даљу политику заштите од дискриминације учесника у образовању, родитеља, запослених и трећих лица.

# Транзиција и континуитет у образовању

Транзициони периоди представљају временске периоде током којих дете доживљава промену због преласка са једног на други ниво васпитања и образовања. Они обухватају неколико месеци пре преласка на следећи ниво и неколико месеци након преласка и односе се на: први полазак у вртић/јаслице (прелазак из породице у вртић), прелазак из јаслица у вртић, прелазак из једне групе/вртића у други и полазак у школу.

Активности усмерене на успешно прилагођавање и добробит детета, планирају се и реализују у узајамној сарадњи са породицом, уз зкључивање других стручњака и установа, уколико постоји потреба (ЦЗСР, ИРК, друге предшколске установе из округа и шире, школа и сл.). Обезбеђују се повољни услови за прилагођавање детета, креирањем подстицајне средине и осмишљавањем активности, уз активно присуство родитеља током првих дана боравка детета у јаслицама/вртићу, поштовање индивидуалног ритма детета и постепено одвајање од родитеља.

Програми адаптације деце на јаслице/вртић доносе се у партнерству са породицом, уз уважавање јединствености детета, његових навика и потреба, и пружање подршке породици и деци. Након уписа деце у јаслице, организује се заједнички састанак медицинских сестара васпитачаи родитеља. Циљ оваквог вида подршке родитељима је њихово благовремено упознавање са процесом адаптације, могућим током и факторима који утичу на адаптацију деце и породица и мерама које имају за циљ да овај процес учине лакшим и успешнијим. Смисао заједничког боравка деце и родитеља током првих дана у вртићу је у томе да прелазак детета у нову средину има ослонац у ономе што му је блиско и познато, да нову средину упозна уз подржавајуће присуство особе за коју je везанo и коју познајe. То је период у коме се активно прилагођавају и одрасли и деца, јер се кроз узајмне интеракције креира нови контекст у коме се моделују узајмна очекивања, утврђују рутине и успостављају обрасци понашања.

Због тога је овај период посебно значајан и важно је да буде добро испланиран, а истовремено врло флексибилан. Посебна пажња поклања се стварању поверења и добре сарадње са породицом, јер је то темељ квалитетних, узајамно уважавајућих односа и партнерства са породицом.

Једна од важних активности у овом периоду је и грађење идентитета групе, како би дете препознало сличности које га повезују са групом, доживело групу као своју и осетило сигурност, блискост и припадање. Дете такође уочава различитост и препознаје себе као јединствену и непоновљиву особу, која је вредна сама по себи и значајна као појединац, а истовремено и као члан својих група (породица, вршњачка група у вртићу, итд.)

Остваривање припремног предшколског програма доприноси програмском и организационом повезивању предшколског и школског система, као претпоставке остваривања континуитета у васпитању и образовању деце. Због тога овај транзициони период представља заједничку одговорност вртића, школског система и породице како би се олакшао прелазак детета у ново окружење. Циљ је обезбеђивање континуитета квалитетног физичког и социјалног контекста за развој и учење кроз холистички приступ детету, уз уважавање индивидуалних карактеристика и права сваког детета.

Деца предшколског узраста и њихове породице се, током припремног предшколског програма, упознају се са особеностима школског система. У години пред полазак у школу сарадња Установе и основних школа се континуирано одвија. Посете школама, праћење наставе током школског часа и заједничке манифестације предшколаца са децом школског узраста чине саставни део овог транзиционог периода. Такође, родитељи деце припремног предшколског програма имају прилику да на заједничком састанку са васпитачима и стручним сарадником дискутују важне аспекте транзиције, као и да се упознају са изазовима које полазак у школу доноси.

Када су у питању деца из осетљивих група, трудимо се да одржимо континуитет и уважавамо сложеност транзиције између школског и предшколског система. Како унапређење инклузивности образовања има приоритет у Установи, настојимо да са породицама, васпитачима и представницима школе заједно планирамо процес преласка из вртића у школу.

# ПРЕДШКОЛСКА УСТАНОВА КАО МЕСТО РЕФЛЕКСИВНЕ ПРАКСЕ

* 1. **Заједница рефлексивне праксе: развој праксе, професионални развој и јавно деловање**

Кључна подручја за развијање заједнице рефлексивне праксе и професионално оснаживање у нашој установи одређена су у складу са новом концепцијом Основа програма предшколског васпитања и образовања – „Годинама узлета“ и разрађена кроз циљеве нашег Развојног плана. Процес обука и имплементација нових Основа су полазишта за даље развијање заједнице рефлексивне праксе и професионално оснаживање васпитача и медицинских сестара васпитача. Заједнице учења ће се креирати тако да подрже процес имплементирања нових Основа програма и развијају се уживо и онлајн. У заједницама учења практичара, сви узимају учешће. Учење се организује око релевантних питања, проблематике из праксе и истраживања која покрећу практичари, или узимањем учешћа у истраживањима, пројектима и процесима заједно са релевантним установама.

Рефлексивност практичара је основ развијања програма и праксе. Наша Установа континуирано гради и негује културу лидерског деловања свих запослених на свим професионалним позицијама. Усмерени смо на унапређивање квалитета васпитно - образовне праксе и развој улоге професионалца као заступника значаја раног развоја и квалитетног предшколског васпитања и образовања. Оваква слика о лидеру у вртићу свој одраз има у виђењу детета као компетентне особе, вртића као места живљења и заједничког грађења програма уз учешће свих: деце, родитеља, породице и локалне заједнице.

У установи се реализују различити начини планирања и остваривања хоризонталног учења и истраживања практичара, чиме континуирано преиспитујемо теоријска и практична полазишта и сопствене праксе у дијалогу са колегама, породицом и децом. План стручног усавршавања реализује се и кроз рад Васпитно–образовног већа и стручних актива и тимова. Годишњим планом стручног усавршавања планирамо и редовно стручно усавршавање васпитача, медицинских сестара – васпитача, административног и финансијског особља путем акредитованих семинара. Осим наведеног, учествоваћемо у програмима стручног усавршавања на различитим интернет платформама, као и похађањем онлајн предавања, конференција и обука.

Једна од области која за већину васпитача и медицинских сестара васпитача предствља велику новину јесте употреба веб алата у васпитно-образовном раду, што отвара потребу за организовањем различитих облика усвајања и унапређивања дигиталних компетенција практичара.

У Установи се креирају различите прилике за професионални развој свих запослених (учешће у пројектима, деловање у стручним удружењима, хоризонтално и вертикално стручно усавршавање, разрада индивидуалних планова стручног усавршавања у складу са индивидуалним потребама сваког практичара и сл.). Учествујемо на релевантним стручним скуповима, за које се тимски припремају презентацијe радова, ангажовањем на промовисању права детета и породице и промовисањем значаја предшколског васпитања и образовања.

Установа и сви запослени заговарају значај раног образовања у партнерству са локалном заједницом, развијајући и ширећи понуду програма (диверсификовани програми, програми подршке деци са тешкоћама у развоју и др).

# Праћење и вредновање остваривања предшколског програма

Вредновање квалитета рада Установе врши се кроз спољашње вредновање квалитета рада установе и самовредновање. Екстерно вредновање квалитета рада Установе је реализовано 2015. године. На основу оцене стања у Установи коју је образложио Тим за спољашње вредновање, израђен је план за унапређивање рада Установе. Самовредновање као реалан процес доноси ефекте кроз подстицање добре праксе, помагање запосленима да препознају сопствене вештине и стручност и омогућава заједничко учење и професионални развој. Спроводи се кроз кључне области дефинисане Правилником о стандардима квалитета рада установе. Циљ процеса и рада на овим областима самовредновања је ***грађење квалитене праксе***предшколске установе као заједнице учења и реалног програма васпитно-образовног рада са децом са једне стране и ***афирмација Предшколског програма Установе*** у друштвеној и професионалној заједници, са друге стране.

Тим за самовредновање сагледава праксу која води ка унапређењу у грађењу културе вртића, развијању реалног програма и подржавању дијалога са родитељима и децом кроз критички приступ пракси и отвореност за преиспитивање и промену. Акциони план обухвата ослушкивање заједничких потреба породице, предшколске установе, увида из праксе, специфичности вртића, породица деце, као и заједничког контекста учења. Акциони план садржи активности, носиоце и време реализације. У оквиру активности спроводи се континуирано информисање, креирање различитих облика и могућности рада свих интересних група у процесу самовредновања у установи. На овај начин, васпитно особље из улоге рефлексивног практичара сагледава своју праксу, детаљније упознаје како да на различите начине, својствене конкретном вртићу може да разматра индикаторе. То представља полазиште за промишљање о акцијама које ће унапредити рад установе и сопствену праксу.

Процес самовредновања квалитета рада Установе укључује све оне којима је квалитет важан и који учествују у његовом грађењу: васпитаче, медицинске сестре васпитаче, родитеље, децу, друге запослене, представнике локалне заједнице. Конструктивни предлози проистекли из размена између интересних група представљају полазиште за израду Годишњег плана рада Установе. Заједничка настојања усмерена су ка остваривању предложених мера за унапређење квалитета рада на нивоу свих радних јединица, о чему постоје писани записи (извештаји о процесу праћења квалитета рада). Евалуација спроведених мера за унапређивање квалитета рада врши се на основу извештаја, а усаглашеност планираних мера за унапређивање квалитета са проценом стања у Установи постиже се континуираном сарадњом Тима за самовредновање и Актива за развојно планирање. Дијалог два тима води ка стварању нових перспектива, као и конкретних планова за наредну радну годину.

**Термини изражени у граматичком мушком роду подразумевају прирoдни мушки и женски род лица на које се односе.**

Председник Управног одбора

Драган Стојановић